Midt- og Vestjyllands Politi har bedt en dommer om at bruge søndagen på arbejde. Politiet vil nemlig have varetægtsfængslet en 21-årig mand fra Mors, og derfor skal han en tur forbi retten. - Han er sigtet for at have givet en politimand en mavepuster. Det er anden gang, han er voldelig mod politiet. I sommer sparkede han en kollega i maven, fortæller vagtchef Henrik Nielsen fra Midt- og Vestjyllands Politi. Den seneste episode udspillede sig i nattelivet i Nykøbing Mors på en beværtning i Havnegade natten til søndag. Her blev politiet tilkaldt, da der blev anmeldt vold mod en dørmand. Under anholdelsen af den 21-årige slog den unge mand sig i tøjret og slog ifølge vagtchefen den ene af betjentene i maven. - Det er ikke sådan, at kollegaen har lidt overlast, men de måtte bruge peberspray for at pacificere ham, fortæller Henrik Nielsen. Den 21-årige er ud over vold mod politimand i tjeneste også sigtet for vold mod dørmanden.

Opsummering:
Politiet valgte at bruge peberspray for at pacificere voldsom morsingbo under anholdelse.